
Referat fra bestyrelsesmøde
Tirsdag d. 18. august 2026 kl. 19.30 i klubhuset
Deltagere:
· Formand Dennis Jensen
· Næstformand Tommy Sørensen
· Seniorformand Simon Krøll Pedersen
· Ungdomsformand Berit Fischer
· Kasserer Charlotte Larsen
· Suppleant Martin Jensen (fraværende)
· Suppleant og referent Rebecca Noer Opiola

Godkendelse af referat
Referatet fra sidste møde blev godkendt uden bemærkninger.

Nyt fra Formanden/Seniorformanden
Den 15/8 havde Glumsø Tennis, Glumsø Gymnastikforening og Suså IF Besøg af Kultur- og Fritidsudvalget i Glumsø. Udvalget var på bustur rundt i kommunen for at se på de forskellige foreningers faciliteter. Udvalget fik set klubhuset og hvordan forholdene er. Udvalget foreslog, at klubben søger LIONS om tilskud til en rampe ned ad trapperne. Vi har fået tilladelse, så på nuværende tidspunkt mangler blot finansiering af rampen. 
I sommerferien forsøgte klubben med et nyt tiltag kaldet ”Åben bane”, hvor medlemmer og ikke-medlemmer var velkomne til at komme og spille fodbold i nogle timer. Derefter blev serveret mad for dem. Ca. 20 børn deltog ved arrangementet og dagen forløb godt.

Nyt fra Ungdomsformanden
Forældrefolder er lige sendt ud sammen med frivillighedsskema, hvor man kan vælge om man ønsker at være frivillig eller gerne vil høre om det eller ikke ønsker det.
Alt udstyr er nu hængt pænt op i Glumsø, nye brusere samt vandhaner til at fylde drikkedunke er sat op og lyskilderne afventer vi udskiftet med bedre armaturer.
Flere årgange begynder at samtræne i denne sæson, og vi arbejder på flere trænermøder, så vi får et tættere samarbejde og dialog trænerne imellem men også mellem trænere og bestyrelsen.
6/6 fik klubben den officielle godkendelse som DBU børneklub til vores kampdag, som forløb rigtig fint.
D. 30/8 har vi en stand på Koks i Glumsø, som alle er velkomne til at besøge.
Planlægningen af indendørs stævnet i uge 5 er gået i gang og vi håber på at flere melder sig på som frivillige. Det er en fantastisk oplevelse at være med til som frivillig og gøre dagen til en god oplevelse for de mange børn (og voksne) der deltager.

Økonomi
Der er i øjeblikket 253 medlemmer i klubben. Som sædvanlig på denne tid er medlemstallet stigende. Lige nu er 11 medlemmer i restance med betaling af efterårets kontingent. 
Økonomien samlet set ser fortsat fornuftig ud og der er udsigt til et positivt driftsresultat for året.
Dennis orienterede om, at han har fået en tilbagemelding fra Næstved Kommune vedr. forbedring af klubhuset i Herlufmagle. Kommunen vurderer, at hvis alle vores forbedringsønsker skal indfries, vil det beløbe sig til ca. 386.000 kr. Da vi har fået lovning på 200.000 kr. i alt, kan det derfor ikke lade sig gøre. Medarbejderen fra kommunen anbefaler, at der prioriteres 
· at udskifte to døre i klubhuset, der ikke kan repareres og male de øvrige døre, 
· at skifte de brusere, der trænger til det, 
· murerarbejde i gangen samt at
· opgradere facaden med lys. 
Dette bør kunne holde sig inden for budgettet. Der var enighed om, at vi accepterer dette forslag.

Rygepolitik – udskydes til næste møde

Bør klubbens værdier opdateres (findes på hjemmesiden) – udskydes til næste møde

Samarbejde med Næstved IF
Dennis har været til møde med breddechefen og børneudviklingstræneren i Næstved IF. På mødet blev drøftet forskellige muligheder for samarbejde mellem Suså IF og Næstved IF. Der er aftalt et nyt møde, hvor Ungdomsformand Berit og Børneudviklingstræner Kristian også deltager, for at tale videre om det mulige samarbejde.

Fyrværkerisalg
Dennis og Tommy har været i kontakt med det firma, som klubben har samarbejdet med om salg af krudt de foregående år.
Firmaet er umiddelbart klar til at lave et samarbejde igen i år, så det arbejdes der videre med.

Julefrokost
Datoen for årets julefrokost bliver den 7. november.
Dennis laver en invitation og sender ud.
Vi arbejder videre med at planlægge julefrokosten på de kommende bestyrelsesmøder.

Badminton
Som drøftet ved seneste bestyrelsesmøde, står badmintonforeningen i Herlufmagle med en udfordring, da bestyrelsen har trukket sig.
Der er endnu ikke fundet en løsning i badmintonforeningen. Der er derfor stadig behov for hjælp, hvis medlemmerne forsat skal kunne træne i Herlufmagle Hallen.
Der er umiddelbart ikke nogle udfordringer forbundet med, at medlemmerne meldes ind i Suså IF og at Suså IF herefter lejer hallen.
Det vil dog medføre ekstra arbejde for bestyrelsen at administrere de nye medlemmer.
Dennis tager kontakt til Benny og arbejder på en løsning, der medfører mindst muligt ekstraarbejde.

Møbler til pavillon
Dennis har været i dialog med Wengbergs Møbler i Glumsø om køb af konferencebord og stole til pavillonen. Wengbergs Møbler forventer at de kan levere møbler til en pris på mellem 7.000 – 9.000 kr. 
Der er enighed om, at Dennis indhenter et egentligt tilbud.

U17 drengehold
Der er tilmeldt et U17 hold til turneringen. Lige nu kæmpes der for at stille hold og gennemføre ved hjælp af samarbejde med U15.

Onsdags/søndagshold og medbragte drikkevarer
Drøftet.

Evt.
Strategi: Hvad er vores mål for klubben – handlingsplaner for at nå disse mål – udskydes til næste møde

Næste møde
Dato og tidspunkt for næste møde blev fastlagt til 15. september kl. 19.30.

